Pistorius dalk gou weer tuisOscar Pistorius destyds tydens die moordverhoor. (Foto: GIANLUIGI GUERCIA / AFP) Oscar Pistorius kan moontlik binne die volgende week uit die tronk vrygelaat word, ’n dekade nadat hy sy vriendin Reeva Steenkamp in die vroeë oggendure van Valentynsdag 2013 doodgeskiet het. Pistorius se paroolverhoor vind Vrydag plaas. “Die direksie moet bepaal of die tronkstraf sy doel gedien het,” sê Singabakho Nxumalo, woordvoerder van die departement van korrektiewe dienste, in aanloop tot die voormalige sportheld se paroolverhoor. Reeva se ma, June, sal Vrydag die verhoor bywoon om “vertoë aan die paroolraad te rig”, het Tania Koen, regsverteenwoordiger van Reeva se ouers, bevestig. Die vertoë sal June sowel as haar man Barry se slagoffer-impakverslae insluit. Barry sal egter nie teenwoordig wees wanneer sy vrou die vertoë rig nie aangesien hy weens swak gesondheid nie kan reis nie. Koen sê sy is nie in die posisie om haar uit te laat oor die standpunt wat die Steenkamp-ouerpaar rakende Pistorius se moontlike vrylating gaan inneem nie. “Hulle gaan hul voorleggings doen. En dan sal die reg natuurlik sy gang gaan.” Pistorius, nou 36 jaar oud, het reeds meer as die helfte van sy vonnis van 13 jaar tronkstraf uitgedien. Kelly Phelps, ’n regsprofessor aan die Universiteit van Kaapstad, sê die paroolraad, wat gewoonlik uit amptenare van die departement van korrektiewe dienste sowel as gemeenskapslede bestaan, sal tydens die verhoor oorweeg of Pistorius gerehabiliteer is of steeds ’n gevaar vir die samelewing inhou. Die raad sal ook die erns van die oortreding sowel as Pistorius se gedrag agter tralies in ag neem. Dit sal onder meer behels of hy opvoedkundige en lewensvaardigheidsprogramme die afgelope dekade in aanhouding bygewoon het. June en Barry Steenkamp destyds tydens die moordverhoor. (Foto: MASI LOSI / POOL / AFP) ’n Oortreder word gewoonlik op sekere voorwaardes op parool vrygelaat. Die voorwaardes kan die monitering van die oortreder se bewegings ná sy of haar vrylating sowel as hul verpligte aanmelding by ’n gemeenskapskorreksiesentrum insluit. “Beperkings op die gebruik van alkohol en jou vermoë om vuurwapens te besit is ook algemeen,” verduidelik Phelps. Nxumalo van korrektiewe dienste sê sogenaamde dagparool, waar die gevangene saans na die tronk terugkeer sowel as gemeenskapsdiens is ook ’n moontlikheid. Volgens Nxumalo maak die paroolraad gewoonlik hul besluit dieselfde dag as die verhoor of die dag daarna bekend. Hy het egter daarop gesinspeel dat “die besluit nie op dieselfde manier geneem sal word” in Pistorius se geval nie. Indien parool geweier word, het die oortreder die reg om die howe vir hersiening te nader. Pistorius het sy vriendin Reeva in die vroeë oggendure van Valentynsdag in 2013 in sy huis in Pretoria doodgeskiet toe hy vier skote deur die badkamerdeur afgevuur het. Hy is aanvanklik tot ses jaar tronkstraf gevonnis, maar dié vonnis is deur die Appèlhof in Bloemfontein verleng nadat die staat teen Pistorius se vonnis geappelleer het. Pistorius ontken dat hy Reeva doelbewus om die lewe gebring het en hou vol dat hy haar daardie nag vir ’n inbreker aangesien het.